A Bizottság 2637/1999/EK rendelete

(1999. december 14.)

a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló 2848/98/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 660/1999/EK [1] rendelettel módosított, a nyersdohány piacának közös szervezéséről szóló, 1992. június 30-i 2075/92/EGK [2] tanácsi rendeletre és különösen annak 11. és 14a. cikkére,

mivel:

(1) a legutóbb a 2162/1999/EK [3] rendelettel módosított, a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló, 1998. december 22-i 2848/98/EK [4] bizottsági rendelet úgy rendelkezik, hogy a betakarítás évében január 31-ig kell a kvótamegállapításokat a termelői csoportban nem tag egyéni termelők és a termelői csoportok számára kibocsátani, és a tagállam illetékes hatósága számára 20 napos időszak áll rendelkezésre az egyéni termelők közötti, a kvóták végleges átruházására vonatkozó írásbeli megállapodások nyilvántartásba vételére;

(2) egyes tagállamokban a kvótamegállapítások kiállításának eljárása és a kvótaátruházásokra vonatkozó írásbeli megállapodások nyilvántartásba vétele eljárásának befejezéséhez több időre van szükség, tekintettel azokra az adminisztratív ellenőrzésekre, amelyeket el kell végezni, különösen a parcellák ellenőrzésére. Ezért a termelői csoportban nem tag egyéni termelők és a termelői csoportok számára a kvótamegállapítások kibocsátásának határidejét egy hónappal, a kvóták végleges átruházására vonatkozó írásbeli megállapodások nyilvántartásba vételének idejét 10 nappal célszerű meghosszabbítani;

(3) a 2848/98/EK rendelet 36. cikke meghatározza az azoknak a termelőknek fizetendő összegeket, akiknek a kvótáit az 1999-es betakarításra a kvóta-visszavásárlási rendszer alapján visszavásárolták. A jövőbeni módosítások sérelme nélkül célszerű most meghatározni azokat az összegeket, amelyekre azok a termelők lesznek jogosultak, akiknek a kvótáit a 2000-es betakarításra fogják visszavásárolni;

(4) a 2848/98/EK rendelet 35. cikke értelmében kvóta-visszavásárlási kérelem tárgyát képező mennyiségek és a fajtacsoportok szerint visszavásárolt mennyiségek, amelyekről az említett rendelet az 54. cikkének j) pontja alapján a Bizottságot értesíteni kell, 1999. december 31. előtt nem fognak rendelkezésre állni. Az 1999-es betakarításra elfogadott visszavásárlási összegeket ezért célszerű fenntartani a 2000-es betakarításra;

(5) az e rendeletben előírt intézkedések összhangban állnak a Nyersdohánypiaci Irányítóbizottság véleményével,

ELFOGADTA EZT A RENDELETET:

1. cikk

A 2848/98/EK rendelet a következőképpen módosul:

1. A 22. cikk (3) bekezdésében a "január 31-ig" szavak helyébe a "február végéig" lép.

2. A 33. cikk (2) bekezdésében a "húsz" szó helyébe a "harminc" szó lép.

3. A 36. cikk a következő bekezdéssel egészül ki:

"Azok a termelők, akiknek a kvótáit a 2000-es betakarításra visszavásárolták, a 2001-es, a 2002-es és a 2003-as betakarításokra vonatkozó jövedelemtámogatások kifizetésekor minden évben az első bekezdésben az 1999-es betakarításra feltüntetett összegekre jogosultak."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a 2000. évi betakarítástól kezdve kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 14-én.

a Bizottság részéről

Franz Fischler

a Bizottság tagja

[1] HL L 83., 1999. 3.27., 10. o.

[2] HL L 215., 1992.7.30., 70. o.

[3] HL L 265., 1999.10.13., 13. o.

[4] HL L 358., 1998.12.31., 17. o.

--------------------------------------------------